## Educació assigna 418 hores addicionals de manera extraordinària als centres docents concertats per a impulsar programes d’atenció a la diversitat

*** L’objectiu és proporcionar suport perquè tot l’alumnat puga rebre una atenció més personalitzada i adequada a les seues necessitats**

La Conselleria d’Educació, Cultura, Universitats i Ocupació ha resolt assignar, de manera extraordinària, un total 418 hores addicionals a 19 centres docents concertats de la Comunitat Valenciana per al desenrotllament del Programa de diversificació curricular de 3r d’ESO (PDC3) en el curs 2025-2026.

Es tracta de centres que, malgrat tindre autoritzat el programa en el seu centre educatiu, no tenien assignada una dotació addicional per a desenrotllar-lo durant este curs escolar.

D’esta manera, cada un d’estos 19 centres educatius rebran 22 hores addicionals de professorat per a desenrotllar en condicions òptimes el Programa de diversificació curricular de 3r d’ESO, a la qual cosa es destinarà, este curs, un total de 960.739 euros.

Per províncies, d’estos 19 centres educatius, 1 centre pertany a la província d’Alacant, 2 centres educatius a la província Castelló i 16 centres educatius a la província de València.

Amb esta assignació extraordinària de recursos, tots els centres educatius que tenen autoritzat i implementen algun dels programes d’atenció a la diversitat en 3r d’ESO i 4t d’ESO disposen d’una dotació addicional de professorat per a la seua implementació i desenrotllament en el curs 2025-2026.

En este sentit, estes 418 hores addicionals se sumen a l’assignació inicial de 4.524 hores addicionals que s’han destinat al desenrotllament i la implementació dels programes de diversificació curricular en els centres educatius en el curs 2025-2026.

L’objectiu del Programa de diversificació curricular de 3r d’ESO és proporcionar el suport necessari que permeta que tot l’alumnat reba una atenció més personalitzada i adequada a les seues necessitats, reforçant el compromís amb la inclusió i l’equitat en tots els centres sostinguts amb fons públics en el sistema educatiu valencià.

Fecha: 26/10/2025